Diari Oficial de la Generalitat Valenciana


Sumari del DOGV 2374, del 26-10-1994 (1994/832832)

DECRET 217/1994, de 17 d'octubre, del Govern Valencià, pel qual es crea la Comissió Mixta de Salut Escolar, entre la Conselleria de Sanitat i Consum i la Conselleria d'Educació i Ciència.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/10/17/217/dof/vci/html**

### Dades del document

Número de DOGV
:   2374

Data del DOGV
:   26-10-1994

Secció del DOGV
:   DISPOSICIONS GENERALS

Número del document
:   1994/832832


Data del document
:   17-10-1994

Organisme emissor
:   Conselleria de Educació i Ciència

Tipus de document
:   Decret

Anàlisi jurídica

DECRET 217/1994, de 17 d'octubre, del Govern Valencià, pel qual es crea la Comissió Mixta de Salut Escolar, entre la Conselleria de Sanitat i Consum i la Conselleria d'Educació i Ciència. [94/7276]  
La Llei de la Generalitat Valenciana 1/1994, de 28 de març, de Salut Escolar, estableix, en l'article 12, la creació d'una comissió mixta per a la coordinació de les actuacions de les conselleries de Sanitat i Consum i d'Educació i Ciència en matèria d'aplicació, desplegament i seguiment conjunt de la llei esmentada.  
La comissió mixta es crea com un òrgan conjunt de planificació d'activitats i coordinació de recursos, d'acord amb els programes educatius i sanitaris, amb la finalitat d'estructurar d'una forma racional i prioritzada les accions a dur a terme dins de la Llei de Salut Escolar.  
En virtut d'això, a proposta dels consellers de Sanitat i Consum i d'Educació i Ciència i amb la deliberació prèvia del Govern Valencià, en la reunió del dia 17 d'octubre de 1994,  
DECRETE:  
Article primer  
1. Es crea la Comissió Mixta de Salut Escolar, entre les conselleries de Sanitat i Consum i d'Educació i Ciència, els continguts, composició i funcionament de la qual s'ajustaran al que estableix aquest decret.  
2. Aquesta comissió estarà composta pels membres, o persones que respectivament hi deleguen, que a continuació s'indiquen:  
a) El conseller de Sanitat i Consum.  
b) El conseller d'Educació i Ciència.  
c) La directora general de Salut Pública.  
d) El director general del Servei Valencià de Salut.  
e) La directora general de Consum.  
f) El director general d'Ordenació i Innovació Educativa.  
g) La directora general de Centres Docents.  
h) El director general de Personal de la Conselleria d'Educació i Ciència.  
La presidència l'exercirà, amb una alternança anual, el titular de cadascuna de les dues conselleries, actuant-hi com a secretari un dels membres de la comissió pertanyent a la Conselleria de Sanitat i Consum.  
Podran assistir-hi, amb veu però sense vot, els tècnics que a aquest efecte convoque la presidència.  
Article segon  
La comissió mixta, en l'àmbit de la salut escolar i respecte al que preveu la Llei de la Generalitat Valenciana 1/1994, de 28 de març, tindrà les funcions següents:  
a) Procurar el compliment de la llei.  
b) Estudiar tots els aspectes que puguen redundar en la millora de la salut de l'alumnat de l'escola.  
c) Informar sobre les accions de salut i de caràcter general desplegats en el medi escolar i avaluar-ne els resultats.  
d) Planificar les accions que considere necessàries per a la promoció de la salut escolar i coordinar recursos.  
e) Elaborar un informe anual sobre la situació de la salut escolar a la Comunitat Valenciana i proposar mesures referents al compliment dels objectius previstos en la llei.  
f) Proposar l'aprovació d'una cartera bàsica de serveis d'obligat compliment a tots els centres escolars.  
g) Garantir la inclusió de l'educació per a la salut laboral en els programes i activitats d'educació per a la salut, tant en els adreçats als escolars com en els del personal docent i no docent.  
h) Emetre informe sobre les normes higiènico-sanitàries d'obligat compliment en la construcció i equipament de centres escolars i transport escolar, prèviament a la seua aprovació pel Govern Valencià.  
i) El seguiment de l'aplicació de la Llei de la Generalitat Valenciana 2/1987, de 9 d'abril, d'Estatut de Consumidors i Usuaris de la Comunitat Valenciana, pel que fa a aquells aspectes que repercutesquen en la salut i la qualitat de vida de la comunitat escolar.  
j) Promoure convenis, amb altres entitats públiques i privades sense ànim de lucre, encaminades a fomentar programes d'investigació i/o activitats relacionats amb la promoció de la salut i la prevenció de les malalties en l'àmbit escolar.  
k) Avaluar i coordinar les activitats de les comissions de salut escolar de centre o àmbit municipal en el desplegament i aplicació de la Llei de Salut Escolar.  
l) I les funcions que es consideren necessàries per al compliment dels objectius previstos en la Llei de Salut Escolar.  
Article tercer  
La Comissió Mixta de Salut Escolar actuarà coordinadament amb el Consell Assessor de Salut Escolar en l'àmbit de la Comunitat Valenciana.  
Article quart  
La comissió mixta es reunirà com a mínim dues vegades a l'any i sempre que la convoque el seu president.  
Article cinquè  
La Comissió se sotmetrà, pel que fa al seu funcionament, al que s'estableix, respecte dels òrgans col.legiats, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIó DEROGATòRIA  
Queda suprimida la Comissió per a la Promoció de la Salut del Xiquet a l'Escola, creada pel Decret 147/1986, de 24 de novembre, del Govern Valencià, pel qual es regula el Programa per a la Promoció de la Salut de la Mare i l'Infant.  
DISPOSICIONS FINALS  
Primera  
Es faculta els consellers de Sanitat i Consum i d'Educació i Ciència perquè determinen les unitats administratives encarregades del desplegament i seguiment de les activitats proposades per la comissió mixta.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 17 d'octubre de 1994.  
El president de la Generalitat Valenciana,  
JOAN LERMA I BLASCO  
El conseller d'Educació i Ciència,  
JOAN ROMERO I GONZáLEZ  
El conseller de Sanitat i Consum,  
JOAQUíN COLOMER SALA


Còpia Permalink ELI